**ΔΙΔΑΚΤΙΚΟ ΣΕΝΑΡΙΟ Β΄ΓΥΜΝΑΣΙΟΥ**

**(Βυζαντινή-Μεσαιωνική Ιστορία)**

#### **1. ΤΑΥΤΟΤΗΤΑ ΔΙΔΑΚΤΙΚΟΥ ΣΕΝΑΡΙΟΥ**

#### **Τίτλος διδακτικού σεναρίου: Η Τέταρτη Σταυροφορία και οι επιπτώσεις της. Ο διαμελισμός της Βυζαντινής Αυτοκρατορίας[[1]](#footnote-1)**

***Δημιουργός:*** Χριστίνα Σιδερή

***Βαθμίδα - Τάξη: Β΄ Γυμνασίου***

#### **Εμπλεκόμενες γνωστικές περιοχές και συμβατότητα με ΠΣ**

Γνωστικό Αντικείμενο: Βυζαντινή-Μεσαιωνική Ιστορία

Θεματικό πεδίο-Θεματική ενότητα: Η εξασθένηση της αυτοκρατορίας. Η Τέταρτη Σταυροφορία και οι επιπτώσεις της. Ο διαμελισμός της Βυζαντινής Αυτοκρατορίας

Προσδοκώμενα μαθησιακά αποτελέσματα (όπως προτείνονται στο ΠΣ):

* Να γνωρίζουν οι μαθητές την εξέλιξη της Τέταρτης Σταυροφορίας και να κατανοούν τους λόγους που οδήγησαν στην Άλωση της Κωνσταντινούπολης από τους Φράγκους.
* Να αξιολογούν τον ρόλο των δυτικών δυνάμεων και την εμπλοκή των Βυζαντινών στο πλαίσιο της Τέταρτης Σταυροφορίας.
* Να αναγνωρίζουν τις συνέπειες της Άλωσης του 1204 σε πολιτικό και οικονομικό επίπεδο.
* Να περιγράφουν τα ποικίλα λατινικά και ελληνικά κρατίδια και τις περιοχές υπό ξένη κυριαρχία, όπως διαμορφώθηκαν από την Άλωση της Κωνσταντινούπολης από τους Φράγκους.

Σχέση με άλλα γνωστικά αντικείμενα: Υπάρχει διαθεματική-διεπιστημονική σύνδεση με το μάθημα της Λογοτεχνίας, καθώς οι μαθητές μελετούν και λογοτεχνικά κείμενα και ασκούνται στη δημιουργική γραφή.

***Χρονική διάρκεια*:** 3 διδακτικές ώρες (σύγχρονης διδασκαλίας)

#### **2. ΣΚΕΠΤΙΚΟ ΣΕΝΑΡΙΟΥ– ΕΠΙΣΤΗΜΟΝΙΚΟ/ ΓΝΩΣΤΙΚΟ ΠΕΡΙΕΧΟΜΕΝΟ**

«Η κατάκτηση της Κωνσταντινούπολης το 1204 από τους Βενετούς και τους στρατιώτες της Τέταρτης Σταυροφορίας έχει ακόμη την ικανότητα να εκπλήσσει και μερικές φορές να εξοργίζει», όπως εύστοχα παρατηρεί ο Michael Angold. Για τον Steven Runciman «ποτέ δεν έγινε μεγαλύτερο έγκλημα εναντίον της ανθρωπότητας, όπως από την Τέταρτη Σταυροφορία». Η συγκεκριμένη απόφανση, η οποία αναμφίβολα υποστηρίχθηκε και από τις σύγχρονες ή περίπου σύγχρονες βυζαντινές αλλά και δυτικές πηγές, κρίνεται ως υπερβολική από τον Angold. Πού όμως βρίσκεται η ιστορική αλήθεια; Η μελέτη, εξάλλου, των ίδιων πηγών από διαφορετικούς ιστορικούς συχνά οδηγεί σε διαφορετικές ερμηνείες.

Οι μαθητές καλούνται να γνωρίσουν τα γεγονότα της Τέταρτης Σταυροφορίας, εστιάζοντας στην εκτροπή της, η οποία οδήγησε στην πρώτη άλωση της Κωνσταντινούπολης και τον κατακερματισμό της Βυζαντινής Αυτοκρατορίας, και να ερμηνεύσουν -εν μέρει τουλάχιστον- τα αντιλατινικά αισθήματα που έτρεφαν οι Βυζαντινοί, όπως αυτά αποτυπώνονται εύγλωττα και στη μετέπειτα γνωστή ρήση που αποδόθηκε στον Λουκά Νοταρά (15ος αι.). Η ενότητα προσφέρεται για πολυπρισματική θεώρηση των γεγονότων και βιωματική προσέγγισή τους, τόσο από την οπτική των Βυζαντινών όσο και των Λατίνων, με την αξιοποίηση α) πρωτογενών πηγών οι οποίες προέρχονται από αυτόπτες μάρτυρες (από τη βυζαντινή πλευρά τον Νικήτα Χωνιάτη και από τη δυτική τον Γοδεφρείδο Βιλλαρδουίνο και τον Ροβέρτο του Κλαρί)· β) δευτερεύουσας σχετικής βιβλιογραφίας, και γ) ιστορικών μυθιστορημάτων και διηγημάτων, τα οποία μεταφέρουν με ενάργεια την ατμόσφαιρα της υπό εξέταση περιόδου. Οι μαθητές, εργαζόμενοι σε συνθήκες «εργαστηρίου ιστορίας», θα προσεγγίσουν κριτικά τα γεγονότα με τη συνδρομή κατάλληλου ιστορικού υλικού, θα τα αποτυπώσουν και θα επιχειρήσουν να συνεκτιμήσουν και να ιεραρχήσουν -εγχείρημα ομολογουμένως δύσκολο- τους παράγοντες που οδήγησαν στην άλωση της Βασιλεύουσας από τους Σταυροφόρους. Υποδυόμενοι μάλιστα συγκεκριμένους ρόλους – πρόσωπα (ιστορικά ή πλασματικά) της εποχής θα κληθούν να συνθέσουν διαφορετικούς κειμενικούς τύπους καταγράφοντας γεγονότα μέσα από προσωπικές ιστορίες, καθώς και σκέψεις και συναισθήματα.

#### **3. ΠΡΟΑΠΑΙΤΟΥΜΕΝΕΣ ΓΝΩΣΕΙΣ ΚΑΙ ΕΠΙΘΥΜΗΤΕΣ ΔΕΞΙΟΤΗΤΕΣ**

Οι μαθητές είναι εξοικειωμένοι με τη χρήση της ψηφιακής πλατφόρμας e-me και του εργαλείου της για την κατασκευή χρονογραμμής, καθώς και με το εργαλείο κατασκευής εννοιολογικών χαρτών CmapTools.

**4. ΣΚΟΠΟΣ ΣΕΝΑΡΙΟΥ - ΠΡΟΣΔΟΚΩΜΕΝΑ ΜΑΘΗΣΙΑΚΑ ΑΠΟΤΕΛΕΣΜΑΤΑ**

**Προσδοκώμενα μαθησιακά αποτελέσματα:**

* Να γνωρίζουν οι μαθητές τα γεγονότα και τους πρωταγωνιστές της Τέταρτης Σταυροφορίας και να κατανοούν τους λόγους που οδήγησαν στην πρώτη Άλωση της Κωνσταντινούπολης.
* Να αξιολογούν τον ρόλο των δυτικών δυνάμεων και την εμπλοκή των Βυζαντινών στο πλαίσιο της Τέταρτης Σταυροφορίας και να αναγνωρίζουν την ευθύνη που φέρουν ποικίλοι παράγοντες για την εκτροπή της.
* Να αντιλαμβάνονται τις συνέπειες της Άλωσης του 1204 σε πολιτικό και οικονομικό επίπεδο αλλά και στον πολιτιστικό τομέα.
* Να περιγράφουν τα ποικίλα λατινικά και ελληνικά κρατίδια και τις περιοχές υπό ξένη κυριαρχία, όπως διαμορφώθηκαν από την Άλωση της Κωνσταντινούπολης από τους Φράγκους.
* Να ασκηθούν στην παραγωγή προφορικού, γραπτού και ψηφιακού λόγου και δη στη δημιουργική γραφή ακολουθώντας τις συμβάσεις διαφορετικών κειμενικών τύπων.

Επίσης, θα μπορούσαν να προστεθούν και άλλοι στόχοι, που σχετίζονται περισσότερο με τον συναισθηματικό και ψυχοκινητικό τομέα:

* Η συμμετοχή και ανάπτυξη συνεργατικού πνεύματος σε επίπεδο ομάδας, αλλά και σε επίπεδο σχολικής τάξης.
* Η ενθάρρυνση της ανακαλυπτικής-διερευνητικής μάθησης.
* Η κινητοποίηση της φαντασίας και της δημιουργικότητας.

**5. ΟΡΓΑΝΩΣΗ ΤΗΣ ΔΙΔΑΣΚΑΛΙΑΣ ΚΑΙ ΑΠΑΙΤΟΥΜΕΝΗ ΥΛΙΚΟΤΕΧΝΙΚΗ ΥΠΟΔΟΜΗ**

**Οργάνωση τάξης**

Η τάξη αρχικά, κατά την αφόρμηση, λειτουργεί στην ολομέλειά της, στη συνέχεια ομαδοσυνεργατικά χωρισμένη σε ομάδες των 4-5 ατόμων, ενώ, στο τέλος του σεναρίου, επανέρχεται στην ολομέλεια.

**Διδακτικά – Εποπτικά μέσα**

Πίνακας, φύλλα εργασίας, Η/Υ.

#### **6. ΔΙΔΑΚΤΙΚΗ ΠΡΟΣΕΓΓΙΣΗ**

**Μέθοδος:** ενεργητική-συμμετοχική, ερευνητική-εργαστηριακή μέθοδος

**Στρατηγικές/εργαλεία:** διδασκαλία με χρήση ιστορικών πηγών (γραπτών-παραστατικών), στοχοθετική και ερευνητική στρατηγική, πολυπρισματική θεώρηση, διαθεματική προσέγγιση, ολιστική προσέγγιση της γνώσης και αναζήτηση της τελευταίας με βιωματικές μεθόδους, ενσυναίσθηση, αντιμετώπιση αντικρουόμενων πηγών, εργασία σε μικρές ομάδες, χρήση ΤΠΕ και εκπαιδευτικών λογισμικών ως εργαλείων ιστορικής γνώσης και ανάπτυξης.

**7. ΑΝΑΛΥΤΙΚΗ ΠΕΡΙΓΡΑΦΗ ΔΙΔΑΚΤΙΚΗΣ ΠΟΡΕΙΑΣ**

**α. Αφόρμηση**

Με αφορμή τη γνωστή ρήση του μεγάλου δούκα Λουκά Νοταρά «Κρειττότερόν ἐστιν εἰδέναι ἐν μέσῃ τῇ πόλει φακιόλιον βασιλεῦον Τούρκων ἢ καλύπτραν Λατινικήν» (Δούκας, κεφ. 9), ζητείται από τους μαθητές να ερμηνεύσουν την απόφανση αυτή ως προς την ποιότητα των σχέσεων Βυζαντινών-Λατίνων που υποδηλώνει και να αναζητήσουν τους λόγους διαμόρφωσής τους. Έτσι, γίνεται ομαλότερη η μετάβαση στα γεγονότα της Τέταρτης Σταυροφορίας, της οποίας η εκτροπή οδήγησε στην πρώτη Άλωση της Κωνσταντινούπολης.

**β. Παρουσίαση της νέας ενότητας**

Κατά την πρώτη διδακτική ώρα οι μαθητές παρακολουθούν με τη βοήθεια βίντεο την αφήγηση των γεγονότων της Τέταρτης Σταυροφορίας και τον τρόπο με τον οποίο οδήγησε στην Άλωση της Πόλης και τον συνακόλουθο διαμελισμό της Βυζαντινής Αυτοκρατορίας. Στη συνέχεια εργαζόμενοι, σε ομάδες, με τη συνδρομή χαρτών και ιστορικού υλικού από το Φωτόδεντρο, αναδιηγούνται με συντομία τα γεγονότα, κατασκευάζουν Χρονογραμμή, καταγράφουν σε πίνακα τα κρατίδια (και τους ηγεμόνες τους) που δημιουργήθηκαν με τον διαμελισμό της αυτοκρατορίας και προβληματίζονται για τις μεταξύ τους σχέσεις όσο και για τις σχέσεις κατακτητών και κατακτημένων εν γένει (1ο φύλλο εργασίας- οι ομάδες Α1-Α2, Β1-Β2 και Γ1-Γ2 εκπονούν αντίστοιχα διαφορετικές εργασίες). Οι εργασίες αυτές αναρτώνται στην εκπαιδευτική πλατφόρμα e-me.

Κατά τη δεύτερη διδακτική ώρα οι μαθητές συνεχίζουν να εργάζονται σε ομάδες μελετώντας ιστορικές πηγές -πρωτογενείς και δευτερογενείς- αλλά και λογοτεχνικά κείμενα εμπνευσμένα από το ιστορικό υπόβαθρο της εποχής. Αυτή τη φορά καλούνται να υποδυθούν ρόλους από την πλευρά των Βυζαντινών αλλά και των Λατίνων και να συντάξουν επιστολές και ημερολόγια (2ο φύλλο εργασίας- οι ομάδες Α1-Α2, Β1-Β2, Γ1-Γ2 εκπονούν διαφορετικές εργασίες). Εν συνεχεία, οι μαθητές παρουσιάζουν στην ολομέλεια τα κείμενα που συνέταξαν (3η διδακτική ώρα).

Κατά τη διάρκεια της ομαδικής εργασίας, ο διδάσκων δίνει οδηγίες, κατευθύνσεις, διευκρινίσεις και πληροφορίες, όταν είναι αναγκαίο (φθίνουσα καθοδήγηση).

**γ. Εμπέδωση/Αξιολόγηση**

Στο τέλος της τρίτης διδακτικής ώρας οι μαθητές συμπληρώνουν διαδικτυακά ή σε φωτοτυπία το σταυρόλεξο

[**https://share.eclipsecrossword.com/play/01fea751/crossword**](https://share.eclipsecrossword.com/play/01fea751/crossword)

και αναστοχάζονται· καλούνται πλέον να ερμηνεύσουν την αντιλατινική στάση των Βυζαντινών και επιχειρούν, εν είδει αποτίμησης, να προσδιορίσουν τις ευθύνες που αναλογούν στους βασικούς πρωτεργάτες, οι οποίοι οδήγησαν στην καταστροφή του μεγαλύτερου πολιτικού και πολιτιστικού κέντρου του Μεσαίωνα (στον πάπα Ιννοκέντιο, στους μεγαλοφεουδάρχες της ΒΑ Γαλλίας και της Φλάνδρας, στον μαρκήσιο Βονιφάτιο τον Μομφερρατικό, στους Βενετούς, στον βυζαντινό πρίγκιπα Αλέξιο και τον Φίλιππο της Σουηβίας).

**8. ΠΙΘΑΝΕΣ ΕΠΕΚΤΑΣΕΙΣ - ΠΡΟΣΑΡΜΟΓΕΣ ΣΕΝΑΡΙΟΥ**

Σε περίπτωση συνθηκών εξ αποστάσεως εκπαίδευσης προτείνεται η χρήση της ηλεκτρονικής πλατφόρμας e-me (ασύγχρονη τηλεκπαίδευση) και WebEx (σύγχρονη τηλεκπαίδευση). Για τη λειτουργία των ομάδων δίδεται η δυνατότητα να δημιουργηθούν breakout sessions και να χρησιμοποιηθεί κοινόχρηστο έγγραφο για την καταγραφή των πορισμάτων της κάθε ομάδας.

Πιθανή προέκταση του σεναρίου μπορεί να αποτελέσει η αναζήτηση και παρουσίαση καταλοίπων βυζαντινής παρουσίας (κάστρων, τοπωνυμίων κ.ά.) στην περιοχή του σχολείου ή η οργάνωση μιας εκπαιδευτικής επίσκεψης λ.χ. στη Νάξο, έδρα του υποτελούς στη Γαληνοτάτη Δημοκρατία της Βενετίας Δουκάτου της Νάξου ή του Αιγαίου, που ιδρύθηκε από τον Μάρκο Σανούδο το 1207. Η προσέγγιση μπορεί να αποκτήσει διαθεματικό-διεπιστημονικό χαρακτήρα, αν συνδυαστεί με τη μελέτη στο μάθημα της Λογοτεχνίας αποσπασμάτων -ίσως και του συνόλου[[2]](#footnote-2)- από το μυθιστόρημα του Αλέξανδρου Παπαδιαμάντη *Οι Έμποροι των Εθνών*. Η υπόθεση του έργου τοποθετείται στην υπό εξέταση περίοδο, της οποίας η ατμόσφαιρα αναμφίβολα μεταφέρεται στον αναγνώστη, αν και η παράθεση ιστορικών στοιχείων στο λογοτεχνικό αυτό έργο είναι εξαιρετικά φειδωλή.

Ως προς το περιεχόμενο των φύλλων εργασίας που προτείνονται και παρατίθενται στο παράρτημα, ο διδάσκων έχει φυσικά τη δυνατότητα να το τροποποιήσει κάνοντας ποικίλες προσαρμογές ανάλογα με το γνωστικό επίπεδο, τις δυνατότητες και τα ενδιαφέροντα των μαθητών της τάξης του. Επίσης, μπορεί να περιορίσει την έκταση των πηγών, ώστε το σενάριο να μπορεί να πραγματοποιηθεί στο πλαίσιο δύο -και όχι τριών- διδακτικών ωρών.

#### **9 . ΒΙΒΛΙΟΓΡΑΦΙΑ – ΔΙΚΤΥΟΓΡΑΦΙΑ**

* Α. Agelarakis, Cretans in Byzantine foreign policy and military affairs following the Fourth Crusade, *Κρητικά Χρονικά* 32 (2012) 41-78.
* A.J. Andrea, *Contemporary Sources for the Fourth Crusade*, Λέιντεν/Βοστόνη 2008 (αναθεωρημένη έκδοση).
* Μ. Angold,*Η Τέταρτη Σταυροφορία. Τα γεγονότα και το ιστορικό πλαίσιο*, μτφρ. Α. Κονδύλης, Αθήνα 2006.
* J.L. van Dieten (εκδ.), *Nicetae Choniatae historia,* 2 τόμοι [CFHB11], Βερολίνο 1975.
* Γοδεφρείδου Βιλλαρδουίνου, *Η Κατάκτηση της Κωνσταντινούπολης*, μτφρ. Κ. Αντύπας, Αθήνα 1985.
* O. Hageneder et.al. (εκδ.), *Die Register Innocenz´ III., Pontifikatsjahr, 1198/1199, 1204/1205, Texte Und Indices*, τ. 1, 7 Austrian Academy of Sciences Press, 1964, 1997.
* Theofili Kampianaki, Βίβλος ζώντων or Libro dei viventi. The Reception of Niketas Choniates' History in Umberto Eco's Baudolino, *Παρεκβολαί* 11 (2021) 211-226.
* A. Konstam, *Ιστορικός Άτλας των Σταυροφοριών*, Αθήνα 2006.
* A.E. Λαΐου (εκδ.), *Οικονομική ιστορία του Βυζαντίου. Από τον 7ο έως τον 15ο αιώνα*, μτφρ. M. Προβατά, τ. Γ΄, Αθήνα 2006.
* Anne E. Lester, Translation and Appropriation: Greek Relics in the Latin West in the Aftermath of the Fourth Crusade, *Studies in Church History* 53 (2017) 88–117.
* Thomas F. Madden, The Fourth Crusade: Event, Aftermath, and Perceptions, Papers from the Sixth Conference of the Society for the Study of the Crusades and the Latin East, Istanbul, Turkey, 25–29 August 2004, Νέα Υόρκη 2008.
* R. Maisano (εκδ.), *Grandezza e catastrophe di Bizanzio (Narrazione cronologica),* 2 τόμοι, μτφρ. A. Pontani, Μιλάνο 1994-1999.
* Ν.Γ. Μοσχονάς (επιμ.), *Η Τέταρτη Σταυροφορία και ο Ελληνικός Κόσμος*, Αθήνα 2008.
* D. Nicol, Το τέλος της Βυζαντινής Αυτοκρατορίας, Αθήνα 2007.
* J. Phillips, The Fourth Crusade and the Sack of Constantinople, Λονδίνο 2004.
* Geoffrey de Villehardouin, Memoirs or Chronicle of The Fourth Crusade and The Conquest of Constantinople, μτφρ. F.T. Marzials, Λονδίνο 1908.
* Ροβέρτος του Κλαρί, *Η Κατάκτηση της Κωνσταντινούπολης*, μτφρ. Μπ. Λυκούδης, Αθήνα 1990.
* Α. Simpson, *Niketas Choniates: A Historiographical Study,* Οξφόρδη 2013.
* ------ – S. Efthymiadis (εκδ.), *Niketas Choniates: A Historian and a Writer*, Γένοβα 2009.

<https://www.byzantinemuseum.gr/> Βυζαντινό και Χριστιανικό Μουσείο

<https://www.mbp.gr/>Μουσείο Βυζαντινού Πολιτισμού (Θεσσαλονίκη)

<https://photodentro.edu.gr/> Φωτόδεντρο

**10 . ΠΑΡΑΡΤΗΜΑ**

**1ο Φύλλο εργασίας**

Αφού παρακολουθήσετε το βίντεο με θέμα την Τέταρτη Σταυροφορία και την Άλωση της Κωνσταντινούπολης από τους Σταυροφόρους (1204) <https://www.youtube.com/watch?v=2sbzFYDK9iE&ab_channel=AlexandrosFotopoulos>

και αφού συμβουλευθείτε τον διαδραστικό χάρτη στην ιστοσελίδα του Φωτόδεντρου <https://photodentro.edu.gr/v/item/ds/8521/8975> και τη διαδραστική παρουσίαση ιστορικού υλικού για τις Σταυροφορίες <https://photodentro.edu.gr/v/item/ds/8521/8805>

* Να συντάξετε και να αναρτήσετε στον Τοίχο της Κυψέλης του μαθήματος της Ιστορίας στην e-me ένα σύντομο ιστορικό δοκίμιο (150-200 λέξεις), που θα περιέχει πληροφορίες σε σχέση με τα αίτια της Τέταρτης Σταυροφορίας, τους πρωταγωνιστές της, την εμπλοκή των Βυζαντινών και την εκτροπή της, η οποία οδήγησε στην Πρώτη Άλωση της Κωνσταντινούπολης **(Ομάδα Α1 και Α2).**
* Να κατασκευάσετε με τη βοήθεια του αντίστοιχου εργαλείου της e-me μια Χρονογραμμή με τα κυριότερα γεγονότα της Τέταρτης Σταυροφορίας ξεκινώντας από την κήρυξή της το 1198 και φθάνοντας ως την Άλωση της Πόλης το 1204 Να συμπεριλάβετε οπωσδήποτε τα γεγονότα του Απριλίου 1201, του Ιανουαρίου 1203, του Ιουνίου 1203, του Ιουλίου 1203, του Μαρτίου 1204 και της 13ης Απριλίου 1204. Επίσης, να εμπλουτίσετε το χρονολόγιό σας με εικόνες από το διαδίκτυο. Ενδεικτικά σας δίνονται οι ιστοσελίδες <https://cityportal.gr/h-alosi-tis-konstantinoypolis-apo-toys-stayroforoys/> και <https://www.fractalart.gr/i-alosi-tis-konstantinoypolis-apo-toys-stayroforoys/> για άντληση εικονογραφικού υλικού. Στη συνέχεια να αναρτήσετε τη Χρονογραμμή σας στον τοίχο της Κυψέλης του μαθήματος **(Ομάδα Β1 και Β2).**
* Με τη βοήθεια του βίντεο και αφού παρατηρήσετε τον χάρτη και διαβάσετε το απόσπασμα που ακολουθεί, να κατασκευάσετε με το εργαλείο CmapΤools ένα διάγραμμα με τα λατινικά και ελληνικά κράτη που προέκυψαν μετά την Άλωση της Πόλης (1204) και τους ηγεμόνες τους.

Ποια ήταν η στάση των Βυζαντινών απέναντι στους Λατίνους στις περιοχές που τους είχαν διανεμηθεί; Προσπαθήστε να την ερμηνεύσετε.

Ποιες ήταν οι σχέσεις των ελληνικών κρατών μεταξύ τους; Ποιο ήταν το σημαντικότερο εξ αυτών, κατά τη γνώμη σας, και γιατί;

Να αναρτήσετε τα πορίσματα των εργασιών σας στον Τοίχο της Κυψέλης του μαθήματος. **(Ομάδα Γ1 και Γ2).**



Πηγή: A. Konstam, Ιστορικός Άτλας των Σταυροφοριών, Αθήνα 2006, σ. 163.

**[Ο διαμελισμός της Βυζαντινής Αυτοκρατορίας]**

Οι κατακτητές της Πόλης είχαν ήδη προχωρήσει στον διαμερισμό (και διαμελισμό) των εδαφών της βυζαντινής αυτοκρατορίας μεταξύ τους με κυριολεκτικά μαθηματική ακρίβεια. Η πραγματικότητα όμως, πέραν των ασκήσεων διανομής επί χάρτου, ήταν η διαφορετική. Οι Λατίνοι δεν έλεγχαν ολόκληρη την περιοχή την οποία διεκδικούσαν. Σε πολλές περιοχές εκδηλώθηκε έντονη αντίσταση στις σταυροφορικές δυνάμεις. Μερικές από τις περιοχές που περιλαμβάνονταν στην *Partitio* καταλήφθηκαν γρήγορα από τους Λατίνους ή ήλθαν σε συμβιβασμό με αυτούς, ενώ άλλες δεν υποτάχθηκαν ποτέ στην εξουσία τους. Επίσης οι Λατίνοι έλεγχαν μόνον μία μικρή λωρίδα της Μικράς Ασίας που συνόρευε με τον Βόσπορο και τα Δαρδανέλια. Η κατάληψη του υπολοίπου της τεράστιας αυτής περιοχής αποδείχθηκε ανέφικτη για τους Σταυροφόρους, καθώς μάλιστα το λατινικό αίσθημα είχε μεγάλη διάδοση στους ντόπιους πληθυσμούς. […]

Ωστόσο, η πολυδιάσπαση που είχε διαμορφωθεί έγινε εφικτό σταδιακά να μειωθεί σε σημαντικό βαθμό και να διαμορφωθούν λιγότερα και ισχυρότερα κέντρα εξουσίας. Τα τρία κράτη που αποτέλεσαν, όχι τις μοναδικές, αλλά τις σημαντικότερες εστίες αντίστασης έναντι των Λατίνων ήταν αυτά της Νίκαιας, της Τραπεζούντας και της Ηπείρου. Τα συγκεκριμένα διάδοχα κράτη επρόκειτο να έχουν ως κύριο στόχο και *raison d’être* -τουλάχιστον για την περίοδο έως το 1261- την ανακατάληψη της Κωνσταντινούπολης από τους Λατίνους. Η επιδίωξη αυτή αποτελούσε κεντρική επιλογή ιδιαίτερα της «αυτοκρατορίας της Νίκαιας» και του κράτους της Ηπείρου.

Παράλληλα όμως, σταθερά στοιχεία αποτέλεσαν η έλλειψη συνεργασίας μεταξύ των συγκεκριμένων κρατών, καθώς και στρατιωτική, πολιτική, εκκλησιαστική και ιδεολογική διαμάχη μεταξύ τους. Το κρίσιμο διακύβευμα αυτής της διαμάχης ήταν η ανάδειξη του αυθεντικότερου διαδόχου και κληρονόμου της οικουμενικής βυζαντινής αυτοκρατορίας μεταξύ των κρατών που είχαν προκύψει.

Η. Γιαρένης, Τα κράτη της Νίκαιας, της Ηπείρου και της Τραπεζούντας έως το 1230. Δράση, αντιπαραθέσεις, αντοχές και συμβιβασμοί, στο: Ν.Γ. Μοσχονάς (επιμ.), *Η Τέταρτη Σταυροφορία και ο Ελληνικός Κόσμος*, Αθήνα 2008, σ. 252- 253.

**2ο Φύλλο εργασίας**

**Ομάδα Α1 και Α2**

**[Η εικόνα των Λατίνων]**

Τα έντονα αντιλατινικά αισθήματα των κατοίκων της πρωτεύουσας εκφράστηκαν και στη διάρκεια της Δ΄ Σταυροφορίας, αυτής που οδήγησε στην άλωση της Πόλης, το 1204. Μετά τη φυγή του αυτοκράτορα Αλεξίου Γ’ Αγγέλου τον Ιούλιο το 1203, στον θρόνο επανήλθε ο πρώην αυτοκράτορας Ισαάκιος Άγγελος, αν και ήταν τυφλός. Οι Κωνσταντινουπολίτες δέχτηκαν ως συναυτοκράτορα τον γιο του Ισαακίου, τον Αλέξιο Δ΄ Άγγελο, ο οποίος είχε οδηγήσει τους σταυροφόρους στην Κωνσταντινούπολη. Ο Ισαάκιος αναγνώρισε τις συμφωνίες που είχε κάνει ο Αλέξιος με τους σταυροφόρους. Έτσι, προκειμένου να καταβληθούν όσα ο Αλέξιος είχε υποσχεθεί στους σταυροφόρους, οι Κωνσταντινουπολίτες υποχρεώθηκαν να πληρώσουν έκτακτους φόρους, ενώ ιερά σκεύη από πολύτιμα μέταλλα δημεύτηκαν. Οι σταυροφόροι σύμμαχοι του Αλεξίου Δ΄ παρέμειναν στην περιοχή της Κωνσταντινούπολης, αναμένοντας να λάβουν τα υπεσχημένα. Θεωρώντας ότι βρίσκονται σε χώρα υπό κατοχή, έμπαιναν ανενόχλητοι στην πόλη και προέβαιναν σε βιαιότητες κατά των πολιτών. Η δυσφορία του πληθυσμού της Κωνσταντινούπολης μετατράπηκε σε εχθρότητα. Όταν οι σταυροφόροι έκαναν επίθεση στο μουσουλμανικό τέμενος της Πόλης, ο λαός επιτέθηκε κατά της συνοικίας των δυτικών εμπόρων, ταυτίζοντάς τους με τους σταυροφόρους. Αποτέλεσμα των ταραχών ήταν η καταστροφή από φωτιά ενός σημαντικού μέρους της πόλης. Και μετά, τον Απρίλιο του 1204, ήρθε η λεηλασία της Πόλης.

Είναι προφανές πως η εντύπωση των Βυζαντινών για τους Λατίνους δεν ήταν η καλύτερη. Ωστόσο, οι πηγές δεν μας παρέχουν μια σαφή εικόνα για το τι πίστευαν οι υπήκοοι του βυζαντινού κράτους για τους Χριστιανούς της Δύσης. Πράγματι, τα βυζαντινά κείμενα που μας επιτρέπουν να διαμορφώσουμε μία συστηματική εικόνα για τους Λατίνους προέρχονται, σχεδόν πάντα, από τους κόλπους της εκκλησίας. Από την εποχή του πατριάρχη Φωτίου, είχε ήδη διαμορφωθεί μία αρνητική εικόνα της λατινικής εκκλησίας και των ανθρώπων της. Τον 11ο αιώνα ο αρχιεπίσκοπος Αχρίδος Θεοφύλακτος παραθέτει έναν μακρύ κατάλογο από λατινικές ιδιαιτερότητες που κάποιοι συγκεκριμένοι του θεωρούν ως αιτίες για πλήρη διαχωρισμό από τη δυτική εκκλησία. Πέρα από τη μεγάλη δογματική διαφορά για την εκπόρευση του Αγίου Πνεύματος (filioque) και την αμφισβήτηση του διοικητικού πρωτοδικείου του παπά, οι ιδιαιτερότητες αυτές χαρακτηρίζουν αρνητικά τους Λατίνους, κυρίως τους εκκλησιαστικούς.

Η αγαμία των κληρικών, η νηστεία του Σαββάτου κατά τις περιόδους των νηστειών, η χρήση των αζύμων για τη θεία λειτουργία, η εδαφιαία προσκύνηση κατά την είσοδο στην εκκλησία αποτελούσαν ιδιόρρυθμες λατινικές πρακτικές, ακατανόητες για τους Βυζαντινούς. Εξάλλου το ξύρισμα των Λατίνων, ιδιαίτερα των κληρικών, για τους Βυζαντινούς ήταν αδιανόητο.

**[Διατροφικές συνήθειες των Λατίνων]**

Οι διατροφικές συνήθειες ήταν το πεδίο της αντιπαράθεσης με τους Λατίνους, όπου ο πολιτισμός της βυζαντινής γραφειοκρατικής πολιτικο-εκκλησιαστικής ιεραρχίας συναντούσε τις λαϊκές τάξεις. Η κανέλα για τους Λατίνους, λέει ο Ευστάθιος Θεσσαλονίκης, δεν ήταν πάρα ένα ροκανίδι, η σταφίδα ένα κομμάτι κάρβουνο και το ροδόνερο απλώς *ὕδωρ ἀχρεῖον*. Είναι γεγονός ότι οι διατροφικές συνήθειες των Λατίνων προκαλούσαν εντύπωση στους Βυζαντινούς. Ο μητροπολίτης Αθηνών Μιχαήλ Χωνιάτης, μετά το 1204, αναφέρει ειρωνικά και με απέχθεια την εξαφάνιση των άρκτων από τα βουνά, θυμάτων της λατινικής αδηφαγίας. Εξάλλου, οι βυζαντινοί συγγραφείς κατηγορούν τους Λατίνους ότι τρώνε συντροφιά με τα ζώα, σκύλους και αρκούδες, χρησιμοποιώντας τα ίδια σκεύη για να φάνε οι ίδιοι και για να δώσουν φαγητό στα ζώα αυτά.

[…] Ο Θεοφύλακτος Αχρίδος λέει ότι οι Λατίνοι κατηγορούνται για την κατανάλωση *πνικτῶν* κρεάτων, δηλαδή κρεάτων που δεν έχουν ματώσει. Το έθιμο αυτό είναι το μόνο που του προκαλεί αποτροπιασμό.

[…]

Όπως ο Θεοφύλακτος Αχρίδος, έτσι και ο Ευστάθιος Θεσσαλονίκης, καθώς και ο Νικήτας Χωνιάτης μιλούν για την κατανάλωση σκόρδων από τους Λατίνους. Οι τελευταίοι αναφέρουν, με απέχθεια, το ψήσιμο μοσχαρίσιου και χοιρινού κρέατος αναμεμειγμένου και με μεγάλη ποσότητα σκόρδων. Ωστόσο, στην πραγματεία του Στιλβή δεν γίνεται πλέον λόγος για διατροφική αυτή συνήθεια. Το άρτυμα αυτό συνόδευε και το φαγητό των βυζαντινών λαϊκών τάξεων, προκαλώντας τον αποτροπιασμό των ανθρώπων που ανήκαν στην ομάδα της πολιτικο- εκκλησιαστικής ιεραρχίας. Έτσι, η αναφορά στη λατινική διατροφική συνήθεια της κατανάλωσης σκόρδων θα ήταν ακατανόητη από τα λαϊκά στρώματα και ίσως προκαλούσε την αντίδρασή τους, με συνέπεια την παταγώδη αποτυχία του προσανατολισμού για συγκρότηση της αντιλατινικής ταυτότητας.

**[Το «ανιστόρητο μίσος» των Βυζαντινών κατά των Λατίνων]**


Διασχίζοντας τους αιώνες από το 1204 έως το 1453, το ανιστόρητο *μίσος των Βυζαντινών κατά των Λατίνων* καθίσταται πλέον η κοινόχρηστη έννοια-κλειδί για την «ιστορική» ερμηνεία ακόμη και του γεγονότος της άλωσης της Κωνσταντινούπολης από τους Τούρκους. Πρόκειται βέβαια για σχηματοποίηση, αφού δεν ήταν το διαχρονικό *μίσος των Βυζαντινών* που καθόρισε την εσωτερική αντίθεση της βυζαντινής κοινωνίας ανάμεσα στον πατριαρχικό κλήρου και όσους ταυτίζονταν με αυτόν και την ισχνή παλατιανή ιεραρχία, ανάμεσα σε ενωτικούς και ανθενωτικούς. Η ιδεολογική αντιπολίτευση των αντιπάλων της Ένωσης των εκκλησιών διαμορφώθηκε από τον πατριαρχικό κλήρο, στη βάση του διάχυτου αντιλατινισμού στη σύνοδο της Φερράρας-Φλωρεντίας (1439). Ωστόσο, ο πατριαρχικός κλήρος, που προσέβλεπε σαν κυρίαρχο ρόλο στις εξελίξεις, εξαπέλυσε την ιδεολογική επίθεση μόνο μετά την επίσημη ανακήρυξη της Ένωσης, τον Νοέμβριο του 1452, που έγινε στην Αγία Σοφία, παρουσία του αυτοκράτορα Κωνσταντίνου ΙΑ΄ Παλαιολόγου. Η ιδεολογική αντιπολίτευση, στην οποία εντάσσεται η και ρήση για το φακιόλι, προσέβλεπε στο να κινητοποιήσει τους κατοίκους της Κωνσταντινούπολης κατά της αυτοκρατορικής πολιτικής.

Οι Βυζαντινοί συμβίωσαν με τους Λατίνους τόσο στις υπό λατινική κατοχή περιοχές όσο και στις περιοχές που υπήρχε ακόμη βυζαντινή εξουσία, και ανέπτυξαν δεσμούς, με ένα κομμάτι κοινής ιστορίας και με συμφέροντα που συνήθως ταυτίζονταν.

Πάρις Γουναρίδης, Η εικόνα των Λατίνων, στο: Ν.Γ. Μοσχονάς (επιμ.), *Η Τέταρτη Σταυροφορία και ο Ελληνικός Κόσμος*, Αθήνα 2008, σ. 47-48 54-55 και 57-58.

* **Έχοντας υπόψη σας τα παραπάνω αποσπάσματα, να φανταστείτε ότι είστε ένας Βυζαντινός εκκλησιαστικός αξιωματούχος στην Κωνσταντινούπολη λίγο πριν από την Άλωση του 1204 και σε επιστολή σας προς τον φίλο σας και μοναχό Θεοδήγιο καταγράφετε τις εντυπώσεις σας για τους Λατίνους.**

**Ομάδα Β1 και Β2**

*Το βιβλίο με τίτλο Μπαουντολίνο (ιταλικά: Baudolino) είναι ιστορικό μυθιστόρημα φαντασίας του Ουμπέρτο Έκο, στο οποίο περιγράφονται οι περιπέτειες του ομώνυμου χαρακτήρα. Διαδραματίζεται κατά την άλωση της Κωνσταντινούπολης το 1204, όταν ο ταξιδευτής Μπαουντολίνο με καταγωγή από την Αλεσσάντρια της Β. Ιταλίας, φτάνει στην Κωνσταντινούπολη, χωρίς να γνωρίζει πως τα στρατεύματα της Τέταρτης Σταυροφορίας επιτίθενται στην πόλη και έχουν προκαλέσει χάος. Καταφέρνοντας να μπει στην πόλη συναντά τον βυζαντινό λόγιο και αξιωματούχο Νικήτα Χωνιάτη, του οποίου σώζει τη ζωή.*

*Η αφήγηση του Ουμπέρτο Έκο μάς συνδέει αβίαστα με την προσωπική μαρτυρία του Νικήτα Χωνιάτη, τον οποίο ο Ιταλός σημειολόγος οπωσδήποτε γνώριζε. Όσα επακολούθησαν την Άλωση της Πόλης από τους Σταυροφόρους περιγράφονται με μελανά χρώματα· η απληστία τους, τα βίαια ένστικτα και η ανοσιότητά τους είναι έκδηλα και στην αφήγηση του Χωνιάτη, ο οποίος προσθέτει την προσωπική του ιστορία στη συλλογική. Μάλιστα, όπως συμβαίνει και στον Μπαουντολίνο, ένας Δυτικός -Βενετός στην καταγωγή- βοήθησε τον Νικήτα Χωνιάτη αποτρέποντας πιθανές λεηλασίες για αρκετές ημέρες.*

**Ουμπέρτο Έκο, Μπαουντολίνο**

**[Ο Μπαουντολίνο σώζει τον Νικήτα Χωνιάτη (14 Απριλίου 1204)]**

Εκείνο το πρωί της ημέρας Τετάρτης, 14ης Απριλίου του σωτηρίου έτους 1204 ή του έτους έξι χιλιάδες επτακόσια δώδεκα από κτίσεως κόσμου[[3]](#footnote-3), όπως τα λογάριαζαν στο Βυζάντιο, πήγαιναν πια δυο μέρες που οι βάρβαροι είχαν πατήσει για τα καλά την Κωνσταντινούπολη. Ο βυζαντινός στρατός, τόσο περίλαμπρος όταν παρήλαυνε με τους θώρακες, τις ασπίδες και τα κράνη του, και η αυτοκρατορική φρουρά των Άγγλων και Δανών μισθοφόρων, αρματωμένοι με τους τρομερούς δίκοπους πελέκεις τους, που έως την Παρασκευή αντιστέκονταν στους εχθρούς, πολεμώντας με μανία, αναγκάστηκαν να υποχωρήσουν τη Δευτέρα, όταν ο εχθρός παραβίασε εντέλει τα τείχη. Ήταν μία νίκη τόσο απρόσμενη, ώστε ακόμα και οι ίδιοι οι νικητές σταμάτησαν τρομαγμένοι κοντά στο βράδυ, περιμένοντας μία εξέγερση, και για να απομακρύνουν τους υπερασπιστές, έβαλαν την καινούργια πυρκαγιά. Ωστόσο, την Τρίτη το πρωί, όλη η Πόλη πληροφορήθηκε ότι τη νύχτα ο σφετεριστής του θρόνου Αλέξιος Δούκας Μούρτζουφλος είχε διαφύγει προς την ενδοχώρα. Οι πολίτες, ορφανοί πια και ηττημένοι, καταράστηκαν τον ληστή του θρόνου, που δόξαζαν έως το προηγούμενο βράδυ, έτσι όπως τον είχαν κολακέψει κι όταν στραγγάλισε τον προκάτοχό του, και μη ξέροντας τι να κάνουν (λιγόψυχοι, λιγόψυχοι, λιγόψυχοι, τι ντροπή, θρηνούσε ο Νικήτας, μπροστά στην αισχύνη εκείνης της παράδοσης) συγκεντρώθηκαν σε μία μεγάλη πομπή. Mπροστά, ο Πατριάρχης και πίσω του οι ιερείς κάθε φυλής με τα επίσημα άμφιά τους, τελευταίοι οι μοναχοί που ψέλλιζαν αδιάκοπα έλεος, έτοιμοι να πουληθούν στους νέους κρατούντες, όπως ανέκαθεν πουλιούνταν στους παλαιότερους, με τους σταυρούς και τις εικόνες του Κυρίου Ημών υψωμένους για να συναγωνίζονται τους θρήνους και τις κραυγές τους. Kι όλοι μαζί βγήκαν να συναντήσουν τους κατακτητές, ελπίζοντας να τους καλοπιάσουν.

Τι τρέλα να περιμένουν έλεος από κείνους τους βάρβαρους, για τους οποίους δεν ήταν ανάγκη να παραδοθεί ο εχθρός για να κάνουν αυτό που ονειρεύονταν εδώ και μήνες, να καταστρέψουν τη μεγαλύτερη, την πιο πολυάνθρωπη, την πιο πλούσια, την πιο αρχοντική πόλη του κόσμου και να διαμοιράσουν τα ιμάτιά της. Η τεράστια πομπή των θρηνούντων βρέθηκε μπροστά στους άπιστους με τα βλοσυρά μάτια, τα σπαθιά ακόμα λεκιασμένα από αίμα, τ’ αγριεμένα άλογα. Kαι σάμπως η πομπή να ήταν ανύπαρκτη, επιδόθηκαν μεμιάς στις λεηλασίες.

Χριστέ και Κύριε, τι πόνοι και τι βάσανα μας έμελλαν! Μα γιατί, πώς έγινε και δεν μπόρεσαν οι φουρτούνες της θάλασσας, το σκοτείνιασμα ή το σβήσιμο του ήλιου, το κόκκινο στεφάνι του φεγγαριού, οι κινήσεις των άστρων να μας προειδοποιήσουν γι’ αυτή τη συμφορά; Έτσι θρηνούσε ο Νικήτας το βράδυ της Τρίτης, προχωρώντας σαστισμένος μες στην πόλη που ήταν κάποτε η πρωτεύουσα των τελευταίων Ρωμαίων. Προσπαθούσε να αποφύγει τις ορδές των απίστων, αλλά ο δρόμος του ήταν κλειστός από όλο και περισσότερες εστίες φωτιάς, και η απόγνωση κι ο τρόμος κορυφώθηκαν στη σκέψη ότι στο μεταξύ κάποιοι απ’ αυτά τα καθάρματα θα απειλούσαν την οικογένειά του.

Τελικά, κοντά στη νύχτα, μη τολμώντας να διασχίσει τους κήπους και τις ανοιχτωσιές ανάμεσα στην Αγιά Σοφιά και τον Ιππόδρομο και βλέποντας ανοιχτές τις πύλες του ναού, έτρεξε προς το μέρος του, πιστεύοντας ότι η μανία των βαρβάρων δεν θα έφτανε στο σημείο να βεβηλώσουν και αυτόν το χώρο.

Αλλά, καθώς έκανε να μπει, άσπρισε απ’ τον τρόμο του. Ο τεράστιος εκείνος χώρος ήταν σπαρμένος πτώματα, ανάμεσα στα οποία περιφέρονταν καβαλάρηδες του εχθρού πιωμένοι μέχρις αναισθησίας. Λίγο πιο κάτω, το σκυλολόι έσπαζε με μάτσες το ασημένιο και χρυσοποίκιλτο κιγκλίδωμα του βήματος. Ο εκπληκτικός άμβωνας ήταν ήδη δεμένος με σκοινιά, προκειμένου να ριχτεί καταγής και να συρθεί από μουλάρια. Ένα τσούρμο μεθυσμένων παρακινούσε τα ζώα με βλαστήμιες, αλλά οι οπλές τους γλιστρούσαν στο λείο δάπεδο, οι ένοπλοι κέντριζαν πρώτα με την αιχμή και μετά με την κόψη τα άτυχα ζώα, που, απ’ τον τρόμο, άδειαζαν τ’ άντερά τους, άλλα έπεφταν καταγής, σπάζοντας πόδια, όλος ο χώρος γύρω απ’ το βωμό ήταν ένα λασποτόπι από κοπριές και αίμα. Ομάδες απ’ αυτή την εμπροσθοφυλακή του Αντίχριστου ορμούσαν καταπάνω στους βωμούς, ο Νικήτας είδε να ανοίγουν ένα σκευοφυλάκιο, να αρπάζουν τα δισκοπότηρα, να ρίχνουν κάτω τα ιερά σκεύη, να ξεκολλούν με τα εγχειρίδια τις πολύτιμες πέτρες που τα στόλιζαν, να τις κρύβουν μες στα ρούχα τους και να ρίχνουν τους κάλυκες σ’ έναν κοινό σωρό, που θα πήγαινε για λιώσιμο. Μερικοί, όμως, έπαιρναν καγχάζοντας ένα φλασκί με κρασί από τη σέλα του αλόγου τους, το άδειαζαν στο ιερό σκεύος και έπιναν, κοροϊδεύοντας τις ιερατικές κινήσεις. […] Κλαίγοντας γι’ αυτά που έβλεπε, ο Νικήτας προχώρησε βιαστικά προς το βάθος του ναού, όπου υψωνόταν ο Kίων του Γρηγορίου του Θαυματουργού –που μόλις τον άγγιζες, ένιωθες έναν μυστικό, αδιάκοπο ιδρώτα–, ωστόσο, οι λόγοι που ο Νικήτας ήθελε να φτάσει εκεί δεν ήταν μυστικιστικοί. Στα μισά της διαδρομής, είδε να του κλείνουν το δρόμο δύο μεγαλόσωμοι κατακτητές –που του φάνηκαν γίγαντες– και να του φωνάζουν κάτι με επιτακτικό τόνο. Δεν ήταν ανάγκη να ξέρει τη γλώσσα τους για να καταλάβει ότι από τον τρόπο που ήταν ντυμένος, με τη φορεσιά του αυλικού, νόμισαν ότι θα ήταν φορτωμένος χρυσάφι ή ότι θα μπορούσε να τους πει πού το είχε κρύψει. Εκείνη τη στιγμή, ο Νικήτας ξέγραψε τον εαυτό του, μιας και, όπως είχε δει μες στην ξέφρενη πορεία του στους δρόμους της κατακτημένης Πόλης, δεν αρκούσε να τους δείξεις ότι δεν είχες πολλά χρήματα ή ν’ αρνηθείς ότι είχες κρύψει ένα θησαυρό: ατιμασμένοι ευγενείς, γέροντες με δάκρυα στα μάτια, ιδιοκτήτες χωρίς πια κτήματα βασανίζονταν μέχρι θανάτου, για να αποκαλύψουν πού είχαν κρύψει το έχει τους, και αν τυχόν δεν κατάφερναν να τα αποκαλύψουν, γιατί απλούστατα δεν είχαν, τους σκότωναν, ή όταν το φανέρωναν, απέμεναν πεσμένοι καταγής, έχοντας υποστεί τόσα και τέτοια μαρτύρια, ώστε πέθαιναν έτσι κι αλλιώς, ενώ οι δήμιοί τους σήκωναν μία πέτρα, γκρέμιζαν έναν ψεύτικο τοίχο, έριχναν μία ψευδοροφή και έχωναν τ’ αρπακτικά χέρια τους μέσα σε πολύτιμα σκεύη, ψαχούλευαν μετάξια και βελούδα, χάιδευαν γούνες, ξεκόκκιζαν ανάμεσα στα δάχτυλά τους πέτρες και περιδέραια, έβαζαν τη μύτη τους μέσα σε βάζα και σακούλια με σπάνια μπαχαρικά.

Κι έτσι, εκείνη τη στιγμή, ο Νικήτας ξέγραψε τον εαυτό του, έκλαψε την οικογένειά του που τον έχανε και ζήτησε απ’ τον Παντοδύναμο συχώρεση για τις αμαρτίες του. Κι εκείνη τη στιγμή, μπήκε στην Αγιά Σοφιά ο Μπαουντολίνο.[…]

*Αφού ο Μπαουντολίνο, υποδυόμενος τον σταυροφόρο, σώζει από το μένος των πραγματικών σταυροφόρων τον Νικήτα Χωνιάτη, ο βυζαντινός αξιωματούχος τού εκφράζει τις ευχαριστίες του:*

«Ω καλέ μου κύριε, σ’ ευχαριστώ για τη βοήθειά σου, δεν είναι λοιπόν όλοι οι Λατίνοι ανήμερα θεριά με πρόσωπα παραμορφωμένα απ’ το μίσος. Έτσι δεν έκαναν ούτε οι Σαρακηνοί, όταν ξαναπήραν την Ιερουσαλήμ, κι ο Σαλαντίν αρκέστηκε σε μερικά νομίσματα για ν’ αφήσει τους κατοίκους να φύγουν σώοι! Τι ντροπή για όλη τη Χριστιανοσύνη, αδέλφια να παίρνουν όπλα ενάντια σ’ αδέλφια, προσκυνητές που έπρεπε να πάνε να ξαναπάρουν τον Άγιο Τάφο, να γίνονται έρμαια της απληστίας και του φθόνου και να καταστρέφουν τη Ρωμαϊκή Αυτοκρατορία! Αχ, Κωνσταντινούπολη, Κωνσταντινούπολη, μητέρα των εκκλησιών, πριγκίπισσα της θρησκείας, οδηγέ των τέλειων απόψεων, τροφέ κάθε επιστήμης, καταφύγιο κάθε κάλλους, ήπιες λοιπόν από το χέρι του Θεού τον κάλυκα της οργής και σε καίει μία φωτιά πολύ μεγαλύτερη από κείνη που έκαψε την Πεντάπολη! Ποιοι φθονεροί και αμείλικτοι δαίμονες σκόρπισαν πάνω σου την ακολασία της μέθης τους, ποιοι άφρονες και μισητοί μνηστήρες σού άναψαν τον γαμήλιο δαυλό; Ω μητέρα, ντυμένη στο χρυσό και στη βασιλική πορφύρα, τώρα βρόμικη και ισχνή και παρατημένη απ’ τα παιδιά σου, σαν πουλιά φυλακισμένα στο κλουβί δεν βρίσκουμε ούτε δρόμο να εγκαταλείψουμε τούτη την πόλη που ήταν δική μας, ούτε τη δύναμη να μείνουμε, μα τριγυρνάμε τυλιγμένοι σε πλήθος λάθη σαν πλάνητες αστέρες!» (**Ουμπέρτο Έκο, *Μπαουντολίνο*, μτφρ. Έφη Καλλιφατίδη, Αθήνα 20112, σ. 27-30 και 32)**

**Νικήτας Χωνιάτης, *Ιστορική Διήγησις***

**[Η άλωση της ΚΠολης από τους Σταυροφόρους μέσα από τα μάτια ενός αυτόπτη μάρτυρα]**

Την ημέρα εκείνη που έπεσε η Πόλη [13 Απριλίου 1204], οι σκυλευτές, αφού κατέλαβαν τα σπίτια που βρίσκονταν προς κάθε κατεύθυνση, άρπαξαν τα πάντα μέσα ως λάφυρα/λεία και ανέκριναν τους ιδιοκτήτες τους για το πού βρίσκονται οι κρυμμένοι θησαυροί τους, χτυπώντας μερικούς, συνομιλώντας σε ήπιο τόνο με πολλούς και χρησιμοποιώντας απειλές εναντίον όλων. Έλαβαν στην κατοχή τους κάποια πράγματα, ενώ άλλα τα έφεραν στο φως -ορισμένα όντας σε κοινή θέα τα έφερναν οι ιδιοκτήτες τους, άλλα (τα τιμαλφή) τα έβρισκαν οι ίδιοι μετά από παρατεταμένη αναζήτηση. Δεν λυπήθηκαν τίποτε και δεν μοιράστηκαν κανένα από τα υπάρχοντά τους με τους ιδιοκτήτες τους, ούτε ήταν πρόθυμοι να μοιραστούν σπίτι και τραπέζι μαζί τους. Αλλά (επειδή) τους έδειξαν απόλυτη περιφρόνηση και αρνήθηκαν να συναναστραφούν μαζί τους, παίρνοντάς τους αιχμάλωτους, ενώ τους κακοποιούσαν και τους έδιωχναν, οι αρχηγοί αποφάσισαν να επιτρέψουν σε εκείνους που το επιθυμούσαν να φύγουν από την Πόλη. Συγκεντρωμένοι σε ομάδες, μετά την πτώση προχώρησαν τυλιγμένοι με κουρέλια, εξουθενωμένοι από τη νηστεία, έχοντας αλλάξει χρώμα, με πρόσωπα σαν των νεκρών και μάτια αιματοκυλισμένα, χύνοντας περισσότερο αίμα παρά δάκρυα. Μερικοί θρηνούσαν για τα υπάρχοντά τους, ενώ άλλοι δεν θεώρησαν σημαντική την απώλεια των υπαρχόντων τους, σαν να μην τους έθλιβε πια, αλλά θρηνούσαν για την απαγωγή από κάποιον και την ατίμωση μιας όμορφης νεαρής κόρης σε ηλικία γάμου ή οδύρονταν για την απώλεια συζύγου, και ο καθένας θρηνούσε για διαφορετική συμφορά, καθώς πορευόταν. Για να συνδέσω και τη δική μου περίπτωση στην ιστορία, εκείνη την αληθινά απεχθή και δυσώνυμο ημέρα που ξημέρωσε, πολλοί από τους στενούς μου φίλους συνέρρευσαν στο σπίτι μου, του οποίου η είσοδος, σκοτεινή και δύσκολα προσεγγίσιμη, καλυπτόταν από μια χαμηλή στοά. Η κατοικία μας στη συνοικία Σφωρακίων, απαράμιλλη σε ομορφιά και εξαιρετικά μεγάλη, καταστράφηκε από τη δεύτερη πυρκαγιά. Εξάλλου, ήταν βολικό από εδώ να μπεις στη Μεγάλη Εκκλησία, καθώς βρισκόταν κοντά στον περίβολο του ναού. Αλλά δεν υπήρχε κανένα μέρος που δεν άφησαν ανεξερεύνητο τα στρατεύματα, ούτε κάποιος ιερός τόπος θα μπορούσε να προσφέρει άσυλο και να προστατεύσει τον πρόσφυγα από βλάβες. Ανεξάρτητα από την κατεύθυνση προς την οποία κάποιος τράπηκε σε φυγή, παρασυρόταν από τους εχθρούς και μεταφερόταν σε τοποθεσία της επιλογής τους. Βλέποντας αυτές τις άνομες πράξεις, που ενέσκηψαν στις παρούσες συνθήκες, επιδιώξαμε αυτό που ήταν σκόπιμο. Υπήρχε κάποιος γνωστός μου που μοιραζόταν την εστία μου με εμένα, Βενετός στην καταγωγή, που κρίθηκε άξιος προστασίας και μαζί του, τα υπάρχοντά του και συνάμα η σύζυγός του διατηρήθηκαν εντελώς σώα και αβλαβή. Αυτός αποδείχθηκε ότι μας βοήθησε σε εκείνους τους δύσκολους καιρούς. Φορώντας την πανοπλία του και μεταμορφώνοντας τον εαυτό του από έμπορο σε στρατιώτη, απωθούσε ως ένα σημείο τους σκυλευτές που εισέρχονταν στο σπίτι· προσποιούμενος τον σύντροφό τους στα όπλα ισχυρίστηκε ότι είχε καταλάβει πρώτος την κατοικία, μιλώντας τους συνάμα στη δική τους βάρβαρη γλώσσα και συζητώντας ό,τι ήταν φυσικό μαζί τους. Καθώς όμως αυτοί συνέρρεαν κατά πλήθος, και εκείνος κουράστηκε να τους εναντιώνεται, ειδικά στους Γάλλους, που δεν ήταν σαν τους άλλους σε ιδιοσυγκρασία ή σωματική διάπλαση και καυχώντο ότι το μόνο πράγμα που φοβόντουσαν ήταν ο παράδεισος. […] Έχοντας μείνει στην Πόλη για πέντε ημέρες μετά την πτώση της, αναχωρήσαμε και εμείς [17 Απριλίου 1204]. Η μέρα ήταν Σάββατο, και αυτό που είχε συμβεί δεν ήταν, πιστεύω, ένα γεγονός χωρίς νόημα, μια τυχαία περίσταση ή μια σύμπτωση, αλλά το θέλημα του Θεού. Ήταν μια θυελλώδης και χειμωνιάτικη μέρα, και η γυναίκα μου πλησίαζε στις ωδίνες του τοκετού, έτσι ώστε η προφητεία του Χριστού, η οποία λέει «Προσευχηθείτε να μην είναι η φυγή σας τον χειμώνα ούτε το Σάββατο» και «Αλίμονο σε εκείνες που κυοφορούν εκείνες τις μέρες» φαινόταν να είχε προφητεύσει για εμάς και η προφητεία είχε εκπληρωθεί. Αρκετοί φίλοι και συγγενείς και πολλοί άλλοι, μόλις μας είδαν, ήρθαν τρέχοντας να μας συνοδεύσουν στο δρόμο μας και ήμασταν σαν ένα πλήθος μυρμηγκιών που διέσχιζε τα τρίστρατα. Τα στρατεύματα που βγήκαν να μας συναντήσουν δεν ήταν οπλισμένα για μάχη, γιατί, παρόλο που τα μακριά ξίφη τους κρέμονταν δίπλα στα άλογά τους και έφεραν στιλέτα μέσα στις ζώνες τους, κάποιοι φορτώθηκαν με λάφυρα και άλλοι έψαχναν τους αιχμαλώτους που περνούσαν μέσα για να δουν αν είχαν τυλίξει ένα υπέροχο ρούχο μέσα σε ένα σκισμένο χιτώνα ή κρυμμένο ασήμι ή χρυσό στους κόλπους τους. Άλλοι πάλι κοίταξαν με σταθερό και προσηλωμένο βλέμμα εκείνες τις γυναίκες που ήταν εξαιρετικής ομορφιάς με σκοπό να τις αρπάξουν αμέσως και να τις βιάσουν. Φοβούμενοι για τις γυναίκες, τις βάλαμε στη μέση σαν σε στάνη και δώσαμε εντολή στις νεαρές κοπέλες να τρίψουν τα πρόσωπά τους με λάσπη για να κρύψουν το κοκκίνισμα στα μάγουλά τους τους, ώστε να μην κάνουν, σαν φωτιά φάρου τη νύχτα, σήμα στους ταξιδιώτες. που πρώτα θα γίνονταν θεατές, μετά θαυμαστές και τελικά βιαστές, θεωρώντας τη δική τους ευχαρίστηση ως αθώα. Σηκώσαμε τα χέρια μας με ικεσία στον Θεό, χτυπήσαμε το στήθος μας με συντετριμμένες καρδιές, λούσαμε τα μάτια μας με δάκρυα και προσευχηθήκαμε όλοι, άνδρες και γυναίκες, να ξεφύγουμε σώοι από αυτά τα άγρια ​​θηρία. Ήταν απαραίτητο να περάσουμε από τη Χρυσή Πύλη (**Νικήτας Χωνιάτης, *Χρονική διήγησις*, 586-589)**.

* **Αφού διαβάσετε την ιστορική αφήγηση του βυζαντινού ιστορικού Νικήτα Χωνιάτη και το απόσπασμα από το μυθιστόρημα *Μπαουντολίνο* του Ουμπέρτο Έκο, να φανταστείτε ότι είστε ένα δεκατετράχρονο αγόρι ή κορίτσι που ζει στη Βασιλεύουσα τον Απρίλιο του 1204 και αφηγείστε στο ημερολόγιό σας τα γεγονότα, περιγράφετε τα συναισθήματά σας και καταγράφετε τις σκέψεις σας για το μέλλον.**

**Ομάδα Γ1 και Γ2**

*Δύο είναι οι αυτόπτες μάρτυρες από τη Δύση, δύο Γάλλοι ιππότες-σταυροφόροι, που κατέγραψαν σε αφηγηματικό λόγο τις απόψεις και τις εμπειρίες τους από την προετοιμασία της Τέταρτης σταυροφορίας, την εκτροπή της προς την Κωνσταντινούπολη, την κατάληψη της βυζαντινής πρωτεύουσας και την τύχη της νεότευκτης Λατινικής αυτοκρατορίας από το 1204 και έπειτα. Ο πρώτος, ο Γοδεφρείδος Βιλλαρδουίνος, προερχόμενος από το μεσαίο στρώμα της γαλλικής κοινωνίας, κατέχει τον σημαντικό βαθμό του «μαρεσάλη»[[4]](#footnote-4) της Καμπανίας. Τοποθετείται σε υψηλότερα κλιμάκια από τον δεύτερο αυτόπτη μάρτυρα, τον Ροβέρτο του Κλαρί, ο οποίος υστερεί σε μόρφωση, αξιώματα, έγγεια περιουσία.*

***Μπροστά στα τείχη της Κωνσταντινούπολης***

Τώρα μπορείτε να μάθετε πώς κοίταζαν επίμονα την Κωνσταντινούπολη κείνοι που δεν την είχαν δει ποτέ (=οι σταυροφόροι)· δεν μπορούσαν καθόλου να σκεφτούν πως μπορεί να υπάρχει σ' όλον τον κόσμο μια τόσο πλούσια πόλη, όταν είδαν αυτά τα ψηλά της τείχη και τους πλούσιους πύργους κι αυτά τα πλούσια παλάτια και αυτές τις ψηλές εκκλησίες, που ήταν τόσες πολλές που κανείς δεν θα το πίστευε, αν δεν το ’βλεπε με τα μάτια του, και ακόμα το μήκος και το πλάτος της πόλης που κυβερνούσε όλες τις υπόλοιπες. Και μάθετε πως δεν υπήρξε άνθρωπος τόσο ασυγκίνητος που να μην ανατριχιάσει κι αυτό δεν ήταν καθόλου περίεργο, γιατί ποτέ δεν ανέλαβαν άνθρωποι μια τόσο μεγάλη επιχείρηση από τότε που χτίστηκε ο κόσμος.

Γοδοφρείδος Βιλλαρδουίνος, Η κατάκτηση της Κωνσταντινούπολης, 128, μτφρ. Γ. Αντύπας, Αθήνα 1985, κεφ. 128, σ. 71.

*Στο απόσπασμα που ακολουθεί ο Ροβέρτος του Κλαρί αναφέρεται στην κατάληψη των βυζαντινών οικημάτων από τους Φράγκους και καταγράφει τον πλούτο που είχε συγκεντρωθεί από τη λαφυραγώγηση της Κωνσταντινούπολης. Αν και το αποσιωπά στην αφήγησή του, ο φτωχός ιππότης-σταυροφόρος της Πικαρδίας εκτός από την επίσημη αμοιβή των 20 ασημένιων μάρκων που προβλεπόταν για κάθε ιππότη, παρέλαβε και δύο τουλάχιστον πολύτιμα αντικείμενα (δύο σταυρούς), για τα οποία δεν κάνει λόγο ο ίδιος. Ωστόσο, γνωρίζουμε ότι τα μετέφερε στην πατρίδα του και τα δώρισε σε ένα μοναστήρι. Πάνω στον ένα σταυρό διαβάζουμε την επιγραφή στα λατινικά: «Ας είναι καλά ο Ροβέρτος που με έφερε από την Κωνσταντινούπολη».*

***Κατάληψη των οικημάτων και λαφυραγώγηση της πρωτεύουσας***

Έστειλαν λοιπόν και έπιασαν όλα τα καλύτερα και πλουσιότερα οικήματα της πόλης, έτσι που τα είχαν όλα καταλάβει, πριν οι φτωχοί ιππότες και το παρακατιανό στράτευμα το πάρουν είδηση. Κι όταν οι παρακατιανοί το πήραν είδηση, βολεύτηκαν τότε όπως-όπως με ό,τι τους έπεφτε στο χέρι. Βρήκαν βέβαια πολλά, και πήραν πολλά και έμειναν και πολλά, γιατί η πόλη ήταν πολύ μεγάλη και πολυάνθρωπη. Ο μαρκήσιος πήρε το παλάτι του Βουκολέοντα και την εκκλησία της Αγίας Σοφίας και τα οικήματα του πατριάρχη· και οι άλλοι άρχοντες όπως και οι κόμητες πήραν τα πιο πλούσια παλάτια και τα πιο πλούσια μοναστήρια που μπόρεσαν να βρουν, γιατί, μετά από αλώθηκε η πόλη, δεν έκαναν κακό ούτε σε φτωχό ούτε σε πλούσιο, αλλά όποιος θελήσει να φύγει έφυγε και ο οποίος θέλησε να μείνει έμεινε: και οι πλουσιότεροι της πόλης έφυγαν.

Όρισαν κατόπιν να μεταφερθούν όλα τα λάφυρα σ’ ένα μοναστήρι που ήταν στην πόλη. Εκεί μεταφέρθηκαν όλα τα πλούτη και πήραν δέκα άρχοντες ιππότες απ’ τους προσκυνητές και δέκα Βενετσιάνους που τους θεωρούσαν νομοταγείς και τους έβαλαν να φρουρούν τα πλούτη αυτά. Όταν τα πλούτη μεταφέρθηκαν εκεί, ήταν τόσα πολλά, τόσα τα χρυσά και ασημένια σκεύη, τόσα τα χρυσοκέντητα υφάσματα, τόσα τα πλούσια στολίδια, που ήταν κάτι το θαυμαστό το βιος αυτό που είχε συναχτεί εκεί. Και αφότου πλάστηκε ο κόσμος, τόσο μεγάλος θησαυρός και με τόσα καλοφτιαγμένα αντικείμενα και τόσο πλούσιος δεν είχε αποκτηθεί, ούτε τον καιρό του Αλέξανδρου, ούτε τον καιρό του Καρλομάγνου, ούτε πριν ούτε μετά. Και απ’ τη μεριά μου, δεν πιστεύω πως και στις σαράντα πιο πλούσιες πόλεις του κόσμου μπορεί να υπάρχει τόσος πλούτος όσος βρίσκεται μέσα στην Κωνσταντινούπολη· και οι Έλληνες μαρτυρούσαν πως τα δύο τρίτα του πλούτου όλου του κόσμου ήταν στην Κωνσταντινούπολη και το άλλο ένα τρίτο είναι σκορπισμένο στον υπόλοιπο κόσμο. Κι εκείνοι τώρα, που όφειλαν να φρουρούν τον θησαυρό, έπαιρναν τα χρυσαφικά κι ό,τι άλλο ήθελαν και κατάκλεβαν τον θησαυρό. Και ό,τι άρεσε στον καθένα απ’ τους πλούσιους, χρυσαφικά και μεταξωτά υφάσματα χρυσοπλεγμένα, το έπαιρνε και έφευγε. Κι έτσι άρχισαν να κλέβουν τον θησαυρό και κοινά στο στράτευμα και στους φτωχούς ιππότες ή στους στρατιώτες που βοήθησαν ν’ αποκτηθεί ο θησαυρός αυτός μοίρασαν αυτά που είχαν τη μικρότερη αξία, όπως τις ασημένιες σκάφες που έπαιρναν μαζί τους στα λουτρά οι κυράδες της πόλης. Και ο υπόλοιπος θησαυρός, που ήταν να μοιραστεί, αρπάχτηκε κι αυτός με τους ίδιους δόλιους τρόπους που σας είπα· οι Βενετσιάνοι, πάντως, το μισό τους το πήραν. Όσο για τα πολύτιμα πετράδια και το μεγάλο θησαυρό που έβαλε να μοιραστεί, πήγαν και αυτά με τον ίδιο δόλιο τρόπο.


Ροβέρτος του Κλαρί, *Η Κατάκτηση της Κωνσταντινούπολης*, μτφρ. Μπ. Λυκούδης, Αθήνα 1990, κεφ. 80-81, σ. 154-155.

***Ο πάπας ψέγει τον Βονιφάτιο***

*Μετά την άλωση της Κωνσταντινούπολης και παρά το αρχικό συγχαρητήριο γράμμα προς τον Βαλδουίνο, ο οποίος στέφθηκε αυτοκράτορας της Κωνσταντινούπολης, ο πάπας, όταν πληροφορήθηκε ακριβέστερα για τη φρίκη της λεηλασίας της Βασιλεύουσας, εξέφρασε με επιστολή του τη δυσαρέσκειά του προς τον Βονιφάτιο.*

Κανένα δικαίωμα η εξουσία δεν είχατε πάνω στους Έλληνες. Έτσι, παρεκκλίνατε, χωρίς σύνεση, από τον όρκο σας, και αντί να βαδίσετε κατά των Σαρακηνών, κατευθυνθήκατε έναντι των χριστιανών, με σκοπό όχι την επανάκτηση της Ιερουσαλήμ αλλά την κατάκτηση της Κωνσταντινούπολης· προτιμήσατε δηλαδή τα γήινα από τα πνευματικά αγαθά. Και το χειρότερο: μερικοί από τους σταυροφόρους δεν σεβάστηκαν ούτε τη θρησκεία ούτε την ηλικία ούτε το φύλο· διέπραξαν μοιχείες, επιμειξίες, αίσχη… Οι μητέρες, οι παρθένες, και εκείνες ακόμα που είχαν αφιερωθεί στον Θεό, παραδόθηκαν στις επαίσχυντες βιαιότητες των στρατιωτών.

Ζ. Τσιρπανλής, Η Άλωση της Κωνσταντινούπολης κατά τις δυτικές πηγές, στο: Ν.Γ. Μοσχονάς (επιμ.), *Η Τέταρτη Σταυροφορία και ο Ελληνικός Κόσμος*, Αθήνα 2008, σ. 193-194.

**Μαρία Αγγελίδου, το Βυζάντιο σε έξι χρώματα. Κόκκινο [Ο χρεωμένος στρατός (Κωνσταντινούπολη-Απρίλιος του 1204)-απόσπασμα]**

****

* **Αφού μελετήσετε προσεκτικά και αντλήσετε πληροφορίες από τα αποσπάσματα των αφηγήσεων του Γοδεφρείδου Βιλλαρδουίνου και του Ροβέρτου του Κλαρί, της επιστολής του πάπα και του διηγήματος που σας δίνονται, να φανταστείτε ότι είστε ένας από τους σταυροφόρους που κατέλαβαν την Κωνσταντινούπολη και με επιστολή προς τους γονείς σας, που βρίσκονται στην πατρίδα σας, στις 16 Απριλίου 1204, τους ενημερώνετε για όσα κάνατε τις αμέσως προηγούμενες μέρες, καταγράφετε τις εντυπώσεις σας από την πόλη που καταλάβετε και τους γνωστοποιείτε τι σκοπεύετε να κάνετε στο άμεσο μέλλον.**

**Μπορείτε μάλιστα να τους περιγράψετε και ένα πολύτιμο αντικείμενο που κερδίσατε ως λάφυρο και πιθανόν να το μεταφέρετε στην πατρίδα σας, όταν επιστρέψετε. Μπορείτε να βρείτε τέτοια αντικείμενα στις ιστοσελίδες που ακολουθούν**

**<https://www.byzantinemuseum.gr/>** Βυζαντινό και Χριστιανικό Μουσείο

[**https://www.mbp.gr/**](https://www.mbp.gr/)Μουσείο Βυζαντινού Πολιτισμού (Θεσσαλονίκη)

1. Η αναλυτική προσέγγιση της ιστορικής πορείας των κρατών που δημιουργήθηκαν στο έδαφος της Βυζαντινής Αυτοκρατορίας μετά την άλωση της Κωνσταντινούπολης από τους σταυροφόρους (1204), δεν εντάσσεται στη στοχοθεσία του παρόντος σεναρίου. [↑](#footnote-ref-1)
2. Για το Γυμνάσιο ίσως θα πρέπει να προτιμηθεί η προσέγγιση αποσπασμάτων του έργου, με έμφαση σε όσα περιέχουν ιστορικές πληροφορίες. [↑](#footnote-ref-2)
3. Με αφορμή την παρούσα μνεία και , καθώς οι μαθητές θα συντάξουν ημερολόγια και επιστολές, μπορούμε να τους υπενθυμίσουμε τη χρονολόγηση «από κτίσεως κόσμου» (anno mundi) κατά τον Μεσαίωνα και να τους προτρέψουμε να τη χρησιμοποιήσουν και εκείνοι, αν το επιθυμούν. [↑](#footnote-ref-3)
4. *Είδος πολιτικού και στρατιωτικού διοικητή.* [↑](#footnote-ref-4)